《次天峰居士韵奉寄》
宋代·周行己

天峰静者巢箕叟，著书不为牛马走。夜雨题诗寄日边，观者辟易皆缩手。

呜呼大雅久不闻，吾道悠悠付林薮。伏龙凤雏人未知，腴田猥大皆稂莠。

将军为志穷益坚，鲁儒虽死不更守。鹪鹏有翅须抟风，苦李当道谁开口。

京师车马十二门，一日万亿无不有。吞腥啄腐何卒卒，正坐诮言芷渐滫。

可怜惠施多才卿，不悟据梧瞑低首。功名浩荡怅何许，置身谋虑苦不久。

盍似渊明归去来，不作折腰求五斗。饱食大人如肉山，衮衮奔驰气如吼。

东山野人气亦芒，郎将自昔今独否。谁能脂韦化百鍊，世态欻如屈伸肘。

何时尊酒话畴昔，击节新诗意非苟。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。